b'\n_START_ARTICLE_\nOb\xc4\x8dina Maribor-Ru\xc5\xa1e\n_START_PARAGRAPH_\nOb\xc4\x8dina Maribor-Ru\xc5\xa1e je nekdanja ob\xc4\x8dina v Sloveniji, ki je pokrivala naselje Ru\xc5\xa1e in bli\xc5\xbenjo okolico. Skupaj z ostalimi mariborskimi ob\xc4\x8dinami je sestavljala posebno dru\xc5\xbebeno-politi\xc4\x8dno skupnost imenovano Skup\xc5\xa1\xc4\x8dina mesta Maribor. Sede\xc5\xbe ob\xc4\x8dine se je nahajal na Kolodvorski ulici 9 v Ru\xc5\xa1ah. V letu 1990 se je skladno z zakonom preoblikovala v samostojno Ob\xc4\x8dino Ru\xc5\xa1e.\n_START_SECTION_\nZgodovina\n_START_PARAGRAPH_\nPo drugi svetovni vojni so bile Ru\xc5\xa1e z okolico ve\xc4\x8dinoma vklju\xc4\x8dene v veliko ob\xc4\x8dino Maribor._NEWLINE_Ob koncu 70-ih let 20. stoletja pa so razprave v doma\xc4\x8di strokovni javnosti opozarjale na velike dimenzije enotne mariborske ob\xc4\x8dine in na nujnost njenega preoblikovanja. Leta 1979 je v Mariboru potekala \xc5\xa1ir\xc5\xa1a razprava o strategiji preoblikovanja, nakar je bil v marcu 1980 razpisan referendum, kjer so ob\xc4\x8dani podprli predloge dru\xc5\xbebeno-politi\xc4\x8dnih organizacij, tako da se obmo\xc4\x8dje dotedanje velike ob\xc4\x8dine Maribora preoblikovalo v \xc5\xa1est mestnih ob\xc4\x8din. Tako je bila ustanovljena tudi ob\xc4\x8dina Maribor-Ru\xc5\xa1e. _NEWLINE_Ob\xc4\x8dina preneha z delovanjem v letu 1990 ko se ob\xc4\x8dine: Maribor-Center, Maribor-Pobre\xc5\xbeje, Maribor-Tabor in Maribor-Tezno ponovno zdru\xc5\xbeijo v enotno ob\xc4\x8dino, ob\xc4\x8dini Pesnica in Ru\xc5\xa1e pa postaneta samostojni.\n_START_SECTION_\nGeografija\n_START_PARAGRAPH_\nObmo\xc4\x8dje ob\xc4\x8dine je obsegalo naselje Ru\xc5\xa1e in bli\xc5\xbenje kraje, tako na levem, kot na desnem bregu Drave, z obse\xc5\xbenimi gozdnimi podro\xc4\x8dji na Pohorju in Kozjaku._NEWLINE_Ob\xc4\x8dina je merila 209 kvadratnih kilometrov. V letu 1980 je imela 14.833 prebivalcev, kar je pomenilo da je najmanj\xc5\xa1a izmed vseh \xc5\xa1estih mariborskih ob\xc4\x8din.\n_START_SECTION_\nUpravno politi\xc4\x8dna delitev\n_START_PARAGRAPH_\nV ob\xc4\x8dini je bilo 5 krajevnih skupnosti: Bistrica pri Limbu\xc5\xa1u, Lovrenc na Pohorju, Ru\xc5\xa1e, Selnica ob Dravi in Smolnik-Fala.'